EU-kommisjonen anklager britene for å diskriminere mellom britiske borgere og innbyggere fra EU-land i velferdsutbetalingene sine.
London har et kvalifiseringssystem som Kommisjonen nå tar dem til domstolen i Luxembourg for.
- Jeg kommer til å kjempe mot dette hele veien. Jeg kommer ikke til å gi meg. Jeg kommer ikke til å stå og se på at EU-kommisjonen prøver å vanne ut den verdifulle beskyttelsen vi har fått på plass, sier den britiske arbeidsministeren Iain Duncan Smith til BBC.
Kommisjonen mener det er EU-borgere i Storbritannia som ikke mottar bidrag de har krav på etter EUs lovverk, blant annet barnetrygd og ledighetstrygd. Etter flere klager sendes saken til domstolen.
Rettsoppgjøret kommer til å skape ny spenning i et allerede trøblete forhold mellom Brussel og London. En ny, kontroversiell sak i forholdet til Brussel kommer til å bli brukt av de britiske EU-motstanderne for alt den er verdt.
Britene har bestemt seg for å reforhandle tilknytningen til EU og legge resultatet fram i en folkeavstemning. Da får britene valget om de skal gå ut av hele Unionen.
Den euroskeptiske tankesmia Open Europa mener Kommisjonen nå har kastet en håndgranat inn i EU-debatten i Storbritannia.
- På et tidspunkt der den folkelige støtten til både EU og innvandring er syltynn, er dette den verste saken Kommisjonen kunne valgt å utfordre, sier Stephen Booth i Open Europe til nyhetsbyrået DPA.